חנה קנייזבה-מיננקו

ביוגרפיה

נולדה בשם אנה ויקטוריבנה קנייזבה (Анна Вікторівна Князєва) בפריאסלאב-חמלניצקי, באוקראינה הסובייטית, למשפחה נוצרית. הוריה הם ולנטינה, עובדת דואר, וויקטור, גמלאי מהצבא האוקראיני. יש לה עוד אחות אחת. גדלה בעיר צ'רקאסי, בילדותה אהבה כדורסל וכדורעף, והחלה בפעילות ספורטיבית בריצה בגיל 8.
התאמנה בהדרכתו של אנטולי גלופצוב, מאמנה של האלופה האולימפית ושיאנית העולם בקפיצה משולשת אינסה קראבץ. מגיל 14 גרה בקייב שם למדה בבית ספר לספורטאים.
בשנת 2012 באליפות העולם באתלטיקה באולם שנערכה באיסטנבול הכירה במהלך האימונים את בעלה, ספורטאי ישראלי ממוצא יהודי, אנטולי מיננקו (אלוף ישראל בקרב עשר; 2010 ו-2011) שעלה לארץ מקזחסטן. כחודש לאחר המשחקים האולימפיים של 2012, היגרה קנייזבה לישראל בעקבות מיננקו והשניים נישאו בסוף אותה שנה. במאי 2013 קיבלה אזרחות ישראלית. כיום מתגוררת עם בעלה בתל אביב.
בישראל היא מתאמנת בהדרכתו של אלכס מרמן, וחברה במועדון מכבי תל אביב.

2007, סגנית אלופת אירופה לנוער

באליפות אירופה באתלטיקה לנוער שנערכה בהנגלו שבהולנד בשנת 2007 זכתה קנייזבה במדליית כסף בקפיצה משולשת בשיא אישי חדש של 13.85 מטר. נוסף לכך היא סיימה במקום 14 בקפיצה לרוחק בתוצאה של 5.88 מטר.

2008

באליפות העולם באתלטיקה לנוער שנערכה בבידגושץ' שבפולין בשנת 2008 סיימה קנייזבה במקום רביעי בקפיצה משולשת בתוצאה של 13.61 מטר.

2011

באליפות אירופה באתלטיקה עד גיל 23 שנערכה באוסטרבה שבצ'כיה ביולי 2011 סיימה קנייזבה במקום חמישי בקפיצה משולשת בתוצאה של 13.61 מטר ובמקום 20 בקפיצה לרוחק בתוצאה של 5.85 מטר. באוניברסיאדה שנערכה בשנג'ן שבסין באוגוסט אותה שנה היא סיימה במקום רביעי בקפיצה משולשת בתוצאה של 14.15 מטר ובמקום 20 בקפיצה לרוחק בתוצאה של 5.94 מטר.

2012

באליפות העולם באתלטיקה באולם שנערכה באיסטנבול שבטורקיה במרץ 2012 סיימה קנייזבה במקום 21 בקפיצה משולשת בתוצאה של 13.65 מטר. בתחרות שנערכה ביאלטה שבחצי האי קרים שאוקראינה ב-28 במאי אותה שנה היא קבעה בקפיצה לרוחק שיא אישי חדש של 6.40 מטר. שבועיים לאחר מכן, בתחרות שנערכה אף היא ביאלטה ב-15 ביוני היא קבעה בקפיצה משולשת שיא אישי חדש של 14.71 מטר. 
שם הכירה במהלך האימונים את בעלה אנטולי מיננקו, אלוף ישראל בקרב עשר בשנים 2010 ו-2011, שעלה לארץ מקזחסטן.

באולימפיאדת לונדון

באולימפיאדת לונדון (2012) סיימה קנייזבה במקום רביעי בקפיצה משולשת בתוצאה של 14.56 מטר.
חודש לאחר המשחקים האולימפיים, היגרה קנייזבה לישראל בעקבות מיננקו והשניים נישאו בסוף אותה שנה.

2013

החלה לייצג את ישראל במסגרת ליגת היהלום שנערכה בסן-דני, פריז שבצרפת ב-6 ביולי 2013 סיימה קנייזבה במקום שני בקפיצה משולשת בתוצאה של 14.58 מטר, אחרי קתרין איברגואן מקולומביה (14.69 מטר) ולפני אולגה סלדוחה מאוקראינה (14.55 מטר). שלושה שבועות לאחר מכן, בתחרות שנערכה בראשון לציון ב-29 ביולי היא קבעה בקפיצה לרוחק תוצאה של 6.34 מטר.
באליפות העולם שנערכה במוסקבה שברוסיה באוגוסט אותה שנה סיימה קנייזבה-מיננקו במקום שישי בקפיצה משולשת, בתוצאה של 14.33 מטר, שקבעה כבר בקפיצתה הראשונה. בשלב המוקדמות בקפיצה היא קבעה תוצאה של 14.46 מטר בקפיצתה השלישית, לאחר שתי פסילות ועלתה לשלב הגמר מהמקום השלישי.

2014

באליפות ישראל באתלטיקה שנערכה ביולי 2014, זכתה קנייזבה-מיננקו במדליית זהב בקפיצה לרוחק בשיא ישראלי חדש של 6.52 מטר, לפני יפעת זליקוביץ' (5.95 מטר) ויוליה פושקריוב (5.87 מטר), שתיהן ממכבי השגים ראשון לציון.

2015

באליפות אירופה באתלטיקה באולם, שנערכה בפראג במרץ 2015, זכתה קנייזבה-מיננקו במדליית הארד, בקפיצה משולשת בשיא ישראלי חדש של 14.49 מטר, אחרי יקטרינה קונבה מרוסיה (14.69 מטר) וגבריאלה פטרובה מבולגריה (14.52 מטר). כבר בשלב המוקדמות ממנו העפילה מהמקום הראשון, קבעה שיא ישראלי חדש של 14.40 מטר.
בתחרות פרימיום של התאחדות האתלטיקה האירופית שנערכה בפראג ביוני אותה שנה זכתה קנייזבה-מיננקו במדליית כסף בקפיצה משולשת בשיא ישראלי חדש של 14.61 מטר, אחרי גבריאלה פטרובה מבולגריה שקבעה שיא אישי חדש של 14.64 מטר ולפני כריסטינה גיריש מגרמניה (14.17 מטר).
סגנית אלופת עולם
באליפות העולם שנערכה בבייג'ינג, סין באוגוסט אותה שנה זכתה קנייזבה-מיננקו במדליית כסף בקפיצה משולשת בשיא ישראלי ואישי חדש של 14.78 מטר, אחרי קתרין איברגואן מקולומביה (14.90 מטר) ולפני אולגה ריפקובה מקזחסטן (14.77 מטר).
בדצמבר 2015, זכתה בפרס הספורט הישראלי מטעם משרד התרבות והספורט על הצטיינות בתחומה.

2016

באליפות אירופה, שנערכה באמסטרדם, הולנד ביולי 2016, זכתה קנייזבה-מיננקו במדליית כסף בקפיצה משולשת בתוצאה של 14.51 מטר. בכך הייתה לאתלטית הישראלית האישה הראשונה שזוכה במדליה באליפות אירופה באצטדיון.
באולימפיאדת ריו דה ז'ניירו (2016) סיימה קנייזבה-מיננקו במקום חמישי בקפיצה משולשת בתוצאה של 14.68 מטר.

2017

בפברואר 2017 עברה קנייזבה-מיננקו ניתוח בכף הרגל. באליפות אירופה לאומות דרג ב' שנערכה בישראל ביוני היא ניצחה בקפיצה משולשת בתוצאה של 14.17 מטר וקבעה את הקריטריון לאליפות העולם. באליפות העולם שנערכה בלונדון באוגוסט אותה שנה סיימה בקפיצה משולשת במקום הרביעי בתוצאה של 14.42 מטר.